Insleepvoertuig val ook om toe hy lorrie wil ophys | Netwerk24
Deur Marietjie Gericke 10 Augustus 2018 17:04
’n Insleepvoertuig wat ’n vragmotor wou ophys, wat in die Suid-Vrystaat in die gietende reën omgeslaan het, het self omgeslaan toe ’n ketting gebreek het.
Die twee vragmotors lê Donderdag hier tussen Springfontein en Trompsburg in die gietende reën. Foto: Verskaf
Daar is tot donker gespook om die twee vragmotors weer terug op hul wiele te kry tussen Springfontein en Trompsburg in die Suid-Vrystaat nadat die eerste een al om 08:40 omgeval het. Foto: Verskaf
Konst. Pieter Kareli, woordvoerder van die Vrystaatse polisie, sê die vragmotor het Donderdag omstreeks 08:40 vermoedelik net anderkant Springfontein op pad na Trompsburg in die reën gegly en op sy kant beland.
Volgens Kareli was die vragmotor leeg, behalwe vir ’n paar bokse.
“Die vragmotor is nie erg beskadig nie en die insittendes is ook nie beseer nie.”
Car Towing Services het ’n swaar insleepvoertuig gestuur om die vragmotor op sy wiele te kry. Die ketting waarmee die vragmotor opgehys is, het gebreek en die insleepvoertuig het ook omgeval.
Car Towing Services moes noodgedwonge ’n tweede insleepvoertuig na die toneel stuur. Die onderneming se insleepvoertuig is eers weer op sy wiele gekry, waarna altwee insleepvoertuie ingespan is om die vragmotor op sy wiele te kry.
“Donderdagaand is tot donker gespook om die eerste vragmotor weer op sy wiele te kry.”
De Wet Raubenheimer, bemarker vir Car Towing Services, sê hulle is bly dat niemand seergekry nie.
“Ek is baie dankbaar dat die personeel so flink ingespring het om te help. Hulle het baie goed gereageer. Ons is gelukkig dat ons insleepvoertuig ook minimale skade opgedoen het.”
Meer oor: Vrystaat | Botsing | Reën
1 polisielid dood, 12 beseer in ongeluk op N8
Vier sterf in botsing, drie kritiek